Jeremia 29 | Beibele Inthaneteng | Phetolelo ya Lefase le Lefsa
29 A ke mantšu a lengwalo leo moporofeta Jeremia a le rometšego go tšwa Jerusalema a le romela mašaledi a banna ba bagolo ba batho bao ba thopilwego le go baperisita le go baporofeta le go batho ka moka, bao Nebukadinetsara a bego a ba išitše bothopša Babilona ba etšwa Jerusalema,+
2 ka morago ga ge kgoši Jekonia*+ le mohumagadi+ gotee le bahlankedi ba kgoro, magošana a Juda le a Jerusalema,+ gotee le ditsebi tša mošomo wa diatla le baagi ba dibo+ ba tlogile Jerusalema.
3 O le rometše ka seatla sa Elasa morwa wa Shafane+ le sa Gemaria morwa wa Hilikia, bao Tsedekia+ kgoši ya Juda a bego a ba romile Babilona go Nebukadinetsara kgoši ya Babilona. Lengwalo le be le re:
4 “Se ke seo Jehofa wa madira, Modimo wa Isiraele, a se boditšego batho ka moka ba ba thopilwego, bao ke dirilego gore ba ye bothopša+ Babilona ba etšwa Jerusalema, a re:
5 ‘Agang dintlo le dule go tšona, le leme dirapa le je dienywa tša tšona.+
6 Tšeang basadi le belege barwa le barwedi;+ tšeelang barwa ba lena basadi gomme barwedi ba lena ba tšewe ke banna, gore ba belege barwa le barwedi; le ateng moo gomme le se ke la fokotšega.
7 Le gona, tsomelang motse wo ke le išitšego bothopša go wona khutšo, le o rapelele go Jehofa ka gobane le tla hwetša khutšo ya lena khutšong ya wona.+
8 Se ke seo Jehofa wa madira, Modimo wa Isiraele, a se boletšego: “Anke baporofeta ba lena bao ba lego gare ga lena le bao e lego dinoge tša lena ba se ke ba le fora,+ le se ke la theetša ditoro tša bona tšeo ba di lorago.+
9 Ka gobane ‘ba le porofetela maaka ka leina la ka. Ga se ka ba roma,’+ o re’alo Jehofa.”’”
10 “Se ke seo Jehofa a se boletšego a re: ‘E tla re ge nywaga e masomešupa e fedile le le Babilona, ke tla le šetša+ gomme ka phethagatša lentšu la ka le lebotse go lena ka go le bušetša lefelong le.’+
11 “‘Ka gobane nna ke tseba gabotse menagano yeo ke e naganago ka lena,’+ o re’alo Jehofa, ‘e lego menagano ya khutšo, e sego ya bošula,+ gore ke le nee bokamoso le kholofelo.+
12 Le tla mpitša, la tla la nthapela, gomme ke tla le theetša.’+
13 “‘Le tla nnyaka gomme la nkhwetša,+ ka gobane le tla ntsoma ka pelo ya lena ka moka.+
14 Ke tla dira gore le nkhwetše,’+ o re’alo Jehofa. ‘Ke tla kgoboketša sehlopha sa lena sa mathopša le go le kgoboketša go tšwa ditšhabeng ka moka le go tšwa mafelong ka moka ao ke le tšitlanyeditšego go ona,’+ o re’alo Jehofa. ‘Ke tla le bušetša lefelong leo ke le ntšhitšego go lona ge ke le iša bothopša.’+
15 “Eupša lena le itše: ‘Jehofa o re tsošeditše baporofeta Babilona.’
16 “Se ke seo Jehofa a se boditšego kgoši yeo e dutšego sedulong sa bogoši sa Dafida+ le batho ka moka bao ba dulago motseng wo, bana babo lena bao ba sego ba ya le lena bothopša,+ a re:
17 ‘Se ke seo Jehofa wa madira a se boletšego: “Šefa ke ba romela tšhoša,+ tlala+ gotee le leuba la bolwetši+ gomme ke tla dira gore ba swane le mago a palegilego ao a ka se kego a jewa ka baka la ge e le a mabe.”’+
18 “‘Ke tla ba hlomara ka tšhoša, ka tlala gotee le ka leuba la bolwetši, le gona ke tla ba dira gore e be selo sa go tšhoša mebušo ka moka ya lefase,+ gore e be thogako le selo seo se tlabago le sa go leletšwa molodi le gore e be kgobošo ditšhabeng ka moka tšeo ke tla ba tšitlanyetšago go tšona,+
19 ka baka la gore ga se ba theetša mantšu a ka ao ke ba rometšego ona ka bahlanka ba ka ba baporofeta, ke tsoga e sa le ka masa ke ba roma,’+ o re’alo Jehofa.
“‘Eupša ga se la theetša,’+ o re’alo Jehofa.
20 “Ge e le lena, ekwang lentšu la Jehofa, lena batho ka moka bao le thopilwego,+ bao ke le tlošitšego Jerusalema ka le iša Babilona.+
21 Se ke seo Jehofa wa madira, Modimo wa Isiraele, a se boletšego ka Ahaba morwa wa Kolaya le ka Tsedekia morwa wa Maaseya, bao ba le porofetelago maaka ka leina la ka,+ a re: “Šefa ke ba gafela seatleng sa Nebukadiretsara* kgoši ya Babilona, gomme o tla ba bolaya pele ga mahlo a lena.+
22 Sehlopheng ka moka sa mathopša a Juda seo se lego Babilona go tla hlangwa thogako ka bona, e rego: “Anke Jehofa a go dire go swana le Tsedekia le Ahaba+ bao kgoši ya Babilona e ba bešitšego mollong!”+
23 ka gobane ba dirile dilo tša go hloka tlhaologanyo Isiraele,+ gomme ba duletše go hlotlola le basadi ba magagabo bona+ le go dulela go bolela lentšu leo ke sa ba laelago lona ka maaka ba diriša leina la ka.+
“‘“Ke Nna ke tsebago gomme ke hlatse,”+ o re’alo Jehofa.’”
24 “O tla botša Shemaya+ wa Nehelame wa re:
25 ‘Se ke seo Jehofa wa madira, Modimo wa Isiraele, a se boletšego: “Ka gobane wena o rometše mangwalo+ ka leina la gago bathong ka moka bao ba lego Jerusalema, le go Tsefanya+ morwa wa Maaseya, moperisita, gotee le go baperisita ka moka, wa re:
26 ‘Jehofa o go dirile moperisita legatong la moperisita Jehoyada, gore o be molebeledi yo mogolo wa ntlo ya Jehofa+ wa go lebelela mang le mang yo a gafago,+ a itira moporofeta gomme o mo tsenye setokising sa maoto le setokising sa matsogo le hlogo;+
27 ka gona, ke ka baka la’ng o sa kgalemela Jeremia wa Anathothe,+ yo a itirago moporofeta gare ga lena?+
28 Ke ka baka leo a re rometšego molaetša Babilona, a re: “Bothopša bo tla tšea nako e telele. Agang dintlo le dule go tšona gomme le leme dirapa le je dienywa tša tšona,+—”’”’”
29 Moperisita Tsefanya+ a bala lengwalo le moporofeta Jeremia a hlwaile tsebe.
30 Ke moka lentšu la Jehofa la tlela Jeremia, la re:
31 “Romela molaetša bathong ka moka ba thopilwego,+ o rego: ‘Se ke seo Jehofa a se boletšego mabapi le Shemaya wa Nehelame, a re: “Ka ge Shemaya a le porofetetše, eupša nna ke be ke sa mo roma gomme a lekile go le dira gore le bote maaka,+
32 gona se ke seo Jehofa a se boletšego, a re: ‘Šefa ke otla Shemaya+ wa Nehelame le bana ba gagwe.’+
“‘“‘A ka se be le motho wa gabo yo a tla dulago gare ga batho ba;+ a ka se bone botse bjo ke tla bo direlago batho ba ka,’+ o re’alo Jehofa, ‘ka gobane o boletše ka go hlanogela Jehofa pepeneneng.’”’”+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D29%26wtlocale%3DSE%26srcid=share⊂ject=Bala Beibele Inthaneteng